b'\n_START_ARTICLE_\nWilliam Kidd\n_START_SECTION_\nBiografija\n_START_PARAGRAPH_\nPo t\xc4\x97vo mirties vietin\xc4\x97 bendruomen\xc4\x97 finansi\xc5\xa1kai palaik\xc4\x97 V.Kido \xc5\xa1eim\xc4\x85. Jaunyst\xc4\x97je jis tarnavo laivuose, kurie, kovodami su piratais, neretai ir patys pl\xc4\x97\xc5\xa1ikaudami, plaukiojo Vakar\xc5\xb3 Afrikos ir \xc5\xa0iaur\xc4\x97s Amerikos pakrant\xc4\x97mis. _NEWLINE_V\xc4\x97liau V.Kidas persik\xc4\x97l\xc4\x97 \xc4\xaf Niujork\xc4\x85, kur ved\xc4\x97 turting\xc4\x85 na\xc5\xa1l\xc4\x99, \xc4\xafsigijo kelet\xc4\x85 nedideli\xc5\xb3 laiv\xc5\xb3 ir tapo pirkliu. Kovai su piratais buvo \xc4\xafkurtas sindikatas, kur\xc4\xaf sudar\xc4\x97 Anglijos finans\xc5\xb3 ir u\xc5\xbesienio reikal\xc5\xb3 ministrai, karali\xc5\xa1kojo antspaudo saugotojas, Admiraliteto pirmasis lordas, karali\xc5\xa1kosios artilerijos vadas ir k\xc4\x85 tik naujuoju Niujorko gubernatoriumi paskirtas lordas Ri\xc4\x8dardas Belomontas.  Sindikatas paskyr\xc4\x97 V.Kid\xc4\x85 kovoti su piratais. V. Kidas gavo special\xc5\xb3 ra\xc5\xa1t\xc4\x85 \xe2\x80\x9cLetter of marque\xe2\x80\x9c. Tai buvo kaperio licencija, kuri suteik\xc4\x97 teis\xc4\x99 bet kurioje pasaulio vietoje sulaikyti piratus, flibustjerus ir j\xc5\xabr\xc5\xb3 valkatas kartu su j\xc5\xb3 laivais. V.Kidui buvo \xc4\xafteiktas ir dar vienas oficialus dokumentas, kuris leido jam u\xc5\xbegrobti \xe2\x80\x9evisus karinius ir prekybos laivus, taip pat ir prekes, priklausan\xc4\x8dias Pranc\xc5\xabzijos karaliui ir jo pavaldiniams\xe2\x80\x9c. Abu \xc5\xa1ie dokumentai buvo patvirtinti did\xc5\xbeiuoju karali\xc5\xa1kuoju antspaudu. Pasi\xc5\xb3stas \xc4\xaf Indijos vandenyn\xc4\x85 gaudyti ten pl\xc4\x97\xc5\xa1ikaujan\xc4\x8di\xc5\xb3 pirat\xc5\xb3, garbingas Niujorko pirklys kolonistas beveik per prievart\xc4\x85 tapo j\xc5\xabr\xc5\xb3 policininku. \xc5\xa0i misija buvo nes\xc4\x97kminga. Paskatintas savo mai\xc5\xa1tingos \xc4\xafgulos, jis pats tapo piratu. Gr\xc4\xaf\xc5\xbe\xc4\x99s \xc4\xaf Amerik\xc4\x85, V.Kidas buvo suimtas ir i\xc5\xa1si\xc5\xb3stas \xc4\xaf Anglij\xc4\x85 nuteisti. Teismas pripa\xc5\xbeino j\xc4\xaf kaltu, ir V.Kidas buvo pakartas.'